Beoordeling Verslae 2020 - VLU Mpumalanga
Carpe Diem Kompetisies 2021/22 >
Hoeveld Kompetisies 2021/2022 >
Malieveld Kompetisies 2021/2022 >
Suikerbos Kompetisies 2021/2022 >
Kosmos Kompetisies 2021/2022 >
Tambuki Kompetisies 2021/2022 >
Beoordeling Verslae 2020
BEOORDELAARSVERSLAG 1 JANUARIE 2020 TOT 31 DESEMBER 2020
2020 is 'n baie spesiale jaar met groot uitdagings. Niks is normaal aan hierdie jaar van Covid-19 nie.
Opleiding vir voornemende beoordelaars sou plaasgevind het in September 2020. As gevolg van die grendeltydperk wat so lank is, en ons ook nie weet wanneer ons grendeltyd oor grense opgehef gaan word nie, is opleiding uitgestel na 2021.
KOMPETISIE DEELNAME Geborge kompetisie Oja-Soja se resepkompetisie staan oor na 2021.
Kongres 2020 Die normale kongres vind nie plaas in 2020 nie. Die kompetisie-artikels is beoordeel deur ons eie provinsie se beoordelaars. Dit is 'n groot voorreg vir die beoordelaars om op kongresvlak te beoordeel en die beoordelaarsspan het baie goed saamgewerk.
2.3.1 Masjienwerk: Toerygwasgoedsak
2 de Plek
Mariet van Rensburg
3 de Plek
Louise van Wyngaard
'n Baie suksesvolle artikel. Appliekwerk deurgaans redelik suksesvol en uniek met goeie beplanning. 'n Kursus of twee kan meer sukses aan 'n artikel bring. Materiaalkeuses skep probleme en bemoeilik sukses. Sintetiese stowwe word verkeerdelik gebruik. Naaldgebruik moet ook na gelet word.
Beoordelaars: Alice de Beer en Lenie Groenewald
2.3.2 Handborduurwerk: Stekeboek
1 ste Plek
Maureen van de Walt
Kompetisie deelname nie baie gewild. Algemene probleem blyk verkeerde keuse van borduurstof en borduurdraadnte wees. Konstruksie van stekeboeke was 'n probleem. Bladsye verskil of word skeef vasgewerk. Borduurwerk slaan deur as gevolg van voerings wat ontbreek. Borduursoort en borduurstof is nie deurgaans korrekte pasmaats nie. Algemene afronding van boekies nie geslaagd nie. Geen kralewerk was toelaatbaar nie. Pragtige fyn borduurwerk vertoon baie netjieser teenoor groot lomp borduurwerk. Baie geluk aan al die deelnemers.
Beoordelaars: Carien Schabort en Anphia Grobler
2.3.3 Borduurmasjienwerk – Ontdekboekie vir 'n kleuter
Baie interessante gebruik van verskillende teksture en ontdekkings uitgebeeld. Artikels is baie geslaagd, alhoewel baie tegnieke nie so geslaagd is nie. Dames het mooi artikels gemaak wat baie ure se werk is. Rond artikels mooi af. Lees asseblief die vereistes. Jammer dat groottes oorskry is.
Beoordelaars: Marina Hattingh en Isobel Geyser
2.3.4 Handbreiwerk – Beret vir 'n dame
Baie dankie vir al die mooi inskrywings. Verskeidenheid van verskillende berette Goeie gebruik van patroonsteke. Kabels tot gewone koussteek gebrei wat goed uitgevoer is, was indrukwekkend. Goeie gebruik van kleur. Die parswerk ontbreek by berette. Let ook op na party van die berette wat fleur verloor as gevolg van oorparsing.
Werksgehalte en konstruksie bly maar 'n probleem veral by die spanning wat baie slap voorkom, veral by die gebruik van verskillende patroonsteke op een beret. Onegalige spanning kom voor by vermeerdering en vermindering,afheg en aanheg – altyd in 'n patroonsteek. Let op na die tipe breidraad. Kwaliteit maak tog 'n verskil.
Baie goeie beret style. Baie dankie vir die deelname. Baie geluk aan elke lid en baie baie geluk aan die wenners.
Beoordelaars: Debbie du Plessis en Helena Joubert
2.3.5 Hekelwerk – Polssierband
Baie hoë gehalte. Regtig interessante patrone en krale oral goed ingeskakel. Party artikels se krale met een draadjie vasgehekel. Knoopsgate nie omgehekel nie – knope trek maklik uit. Parswerk benodig aandag.
Beoordelaars: Mariana Bowker en Anna-Marie Venter
2.3.6 Handvlyt – Koordkuns
Baie dankie dat ek kon beoordeel. Dit was 'n voorreg om met die dames se handewerk te werk. Oor die algemeen was die inskrywings goed. Min dames het gewaag om in dimensies te werk. Die spykers bly 'n probleem, tog was daar artikels met perfekte spykers. Daar was een artikel wat te groot was. Hier en daar was die afwerking nie netjies nie. Gom is ook 'n probleem. Oor die algemeen kon ons sien dat die dames hierdie kompetisie geniet het.
Thanks for giving me the privilege of judging with one of my "success" pupils. Quality very good on the whole. As above but just feel that the thicker thread would be more effective. Beware of designs that are not properly designed. Well done ladies – VERY proud of you. Please keep up the good work
Beoordelaars: Sunette Barnard en Robyn Schmidt
2.3.7 Fotografie – Hande met emosie
Oor die algemeen is die tema goed uitgebeeld. Fotos is mooi skerp en beweging en beligting is goed hanteer. Van die fotos is kleiner as voorgeskryf, maar nie daarvoor gepenaliseer nie. Diepte van veld kan verbeter.
Baie dankie vir die geleentheid wat vir my gegee is om deel van julle fotografie kompetisie te kan wees. Baie geluk aan almal wat deelgeneem het. Julle is welkom om my te kontak vir enige vrae wat julle mag hê.
Beoordelaar: Peter Cavanaugh (082 929 4755)
2.3.8 Skets – Sonsopkoms/Ondergang
Elbie vd Schyff
Baie dankie vir die voorreg om die werk te kon beoordeel. Dit is 'n riem onder die hart dat daar soveel mense is wat hulself kreatief stimuleer.
Die werke was baie netjies gemonteer en goed afgerond. Die meeste kunstenaars het met 'n sterk swart silhouette gewerk teenoor 'n eenvoudige sonsondergang. Hierdie tema is 'n suksesvolle onderwerp omdat dit maklik uitvoerbaar is.
Ek dink egter dat die deelnemers in vervolg meer gewaagd kan wees en nie te eenvoudige onderwerpe moet kies nie. Hoe meer daar is om te skilder in 'n verwysingprent, hoe beter, interessanter en meer uitdagend.
Die kunswerke wat wel baie hoë punte verwerk het, het bietjie die grense verskuif van eenvoudig silhouette na 'n meer deurdagte tema/onderwerp.
Die deelnemers het oor die algemeen nie 100% by die integriteit van hulle medium gebly en in dun lae gewerk nie. Sommige kunswerk kon amper voor as gouchè werke, waar die pigment sterk en met min water aangewend is. Waterverf se karakter lê in die vele dun lae wat bo-oor mekaar aangewend word om vlakke te skep.
'n Mens moet ook liefs nie tot op elke hoek en kant van die papier werk met waterverf nie. Los oop leë ruimtes wat die fokus terugbring na die onderwerp.
Beoordelaar: Tertia Jacobs
3.9 Prosa – Die tandemuis
Dit was vir my 'n baie groot voorreg om die nasienwerk van die finale rondte se skryfstukke te behartig.
Baie dankie vir die voorreg en geleentheid. Vir my sal die tandemuis nooit weer dieselfde lyk, optree, en wéés nie!
Wat die inhoud en beplanning betref, was dit opvallend dat die meeste van die skryfstukke goed beplan is en daarom 'n samehangende eenheid gevorm het. Enkele skryfstukke het heelwat los drade/los gedagtes gehad wat nie in die slot van die skryfstuk vasgeknoop is sodat 'n samehangende eenheid verkry is nie. Dit is besonder jammer, want dit beïnvloed 'n mens se evaluering van die skryfstuk. Die respons was, op enkele gevalle na, besonder kreatief, vars, nuut en effektief! In enige skryfstuk van verhalende aard behoort daar 'n interessante kinkel in die kabel te wees wat bydra tot die afgeronde eenheid. Dit verg natuurlik kreatiwiteit – en dit was nie in al die skryfstukke teenwoordig nie. Uiteraard beïnvloed dit nie die evaluering só baie nie, maar dit dra tog by tot die treffende aard van die skryfstuk. Bly die verhaal/besonderhede/gebeure 'n mens by? Stem dit jou tot nadenke? By die beoordeling van die inhoud was die volgende vir ons belangrik: - hoe goed? Hoe kreatief? Hoe treffend? organisasie van gebeure – hoe verloop die storie? Is daar in die bou van die skryfstuk 'n hegte eenheid? Dra die inleiding, hoofdeel en slot by tot 'n afgeronde eenheid?
Wat taalgebruik betref, het ons die volgende oorweeg (ook na aanleiding van die riglyne wat deur die VLU verskaf is): Toon, styl, register en woordeskat – is dit gepas vir die doel? Is die taalgebruik effektief?
Grammatika en spelling – is die taalgebruik korrek Is daar spel- en leestekenfoute?
Ten slotte het ek aandag gegee aan paragrafering en hoe dit gedoen is. Om werklik reg te laat geskied aan so 'n kompetisie, het ek 'n kollega wat Afrikaans Huistaal vir Gr. 12's onderrig, gevra om my beoordeling van die skryfstukke te verifieer. Wat die eerste sewe plekke betref, het ons punte en indrukke 100% ooreengestem: die briefie aan oom Colgate het ons werklik beïndruk, want dis vars, oorspronklik, anders – en die woordspeling met "tandmuis" en "kerkmuis" was uitstekend!
Inhoudelik is 'n mens se oorspronklikheid/kreatiwiteit so wyd soos die Here se genade! Gebruik dit, maar maak seker dit dra by tot 'n hegte geheel wat handel oor die "tandmuis". Enige verhaal, spesifiek oor die tandmuis, is aanvaarbaar – soos bv. die teks wat handel oor 'n mamma wat haar honde se tande versorg (by gebrek aan kinders) sodat die tandmuis vir húlle iets lekkers kan bring. Bly by die onderwerp. Wat taal betref, was enkele foute opvallend: Die gebruik van direkte rede is plek-plek nie korrek gedoen nie. Kyk na paragrafering wanneer direkte rede gebruik word. Kyk na die hantering van tyd: indien 'n mens in die teenwoordige tyd skryf, moet alles in die teenwoordige tyd wees. Dis onlogies wanneer een paragraaf/sin in die teenwoordige tyd, en 'n volgende in die verlede tyd aangebied word. Leestekengebruik is plek-plek nagelaat. Ook was die spasiëring by die gebruik van leestekens 'n probleem. (Ek het gemeen dis te wyte aan rekenaargebruikfrustrasies?) 'n Teks wat vir 'n kompetisie ingeskryf word, behoort tot 'n groot mate spelfoutvry te wees. Ons het almal woordeboeke byderhand. Veral wat die los- en vasskryf van woorde betref, was daar heelwat foute. Die geheim is: in Engels skryf ons woorde hoofsaaklik los, maar in Afrikaans is dit hoofsaaklik vas! (Die tandmuis huisie is tog EEN ding, daarom moet dit een woord wees, nl. tandmuishuisie. Die afwesigheid van idiomatiese taal het my opgeval. Slegs enkele skryfstukke het moeite gedoen om idiome en retoriese middele te gebruik. Dit is altyd besonder effektief en verhoog onmiddellik die kwaliteit en trefkrag van die skryfstuk. Kyk na die gebruik van hoofgedagtes en organiseer dit in afsonderlike paragrawe. 'n Korter paragraaf, 'n eenwoord- of eensinparagraaf is soms baie suggestiewer/beeldender/veelseggender as 'n langer paragraaf.